A közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005, a 247/2006 és a 378/2007 rendelet módosításáról, valamint az 1782/2003 rendelet hatályon kívül helyezéséről szóló 73/2009 rendelet 23. cikkének (1) bekezdését úgy kell értelmezni, hogy a kölcsönös megfeleltetési szabályoknak a mezőgazdasági földterületet használó kedvezményezett vagy az azt átengedő személy által történt olyan megsértéséért, amely a közvetlen kifizetések teljes összegének csökkentését vagy az azokból való kizárást vonja maga után, teljes egészében a támogatás iránti kérelmet benyújtó mezőgazdasági termelő felel.

Ugyanis ez a rendelkezés nem tesz különbséget a kölcsönös megfeleltetési szabályoknak a földterületet használó vagy az azt átengedő személy gondatlanságának és szándékosságának betudható be nem tartásának esete között. A támogatás iránti kérelmet benyújtó termelőnek a földterületet használó kedvezményezett vagy az azt átengedő személy által elkövetett cselekményei következményeiért való felelőssége tehát nem zárható ki. Ebben a tekintetben az említett szabályok be nem tartása esetén alkalmazandó szankció olyan speciális igazgatási eszköz, amely elválaszthatatlan részét képezi a mezőgazdasági támogatások rendszerének, és ugyanezen szabályok tiszteletben tartását kívánja előmozdítani. Ebből következik, hogy a támogatásban részesülő termelőnek – még ha a parcella, amelynek tekintetében a közvetlen kifizetést kérte, ténylegesen nem is áll az ő rendelkezése alatt a naptári év egésze során – viselnie kell e parcella tekintetében a kölcsönös megfeleltetési szabályok be nem tartása eseteiért való felelősséggel járó kockázatot – akár a földterületet használó kedvezményezett vagy az azt átengedő személy gondatlanságának, akár azok szándékos cselekményének tudható az be –, ami maga után vonhatja a közvetlen kifizetések teljes összegének csökkentését vagy az azokból való kizárást. Tehát e termelő felel a szóban forgó földterületet használó kedvezményezett vagy az azt átengedő személy által elkövetett jogsértésért, ideértve a szándékos cselekmények következményeit is.

A támogatás iránti kérelmet benyújtó termelőnek a kölcsönös megfeleltetési szabályoknak az akár a földterületet használó kedvezményezett vagy az azt átengedő személy gondatlanságának, akár szándékos cselekményének betudható be nem tartása valamely esete miatti felelőssége összeegyeztethető az 1266/2008 rendelettel módosított, az 1782/2003 rendelet által előírt kölcsönös megfeleltetés, moduláció, valamint integrált igazgatási és ellenőrzési rendszer végrehajtására, valamint a 479/2008 rendelet által előírt kölcsönös megfeleltetés végrehajtására vonatkozó részletes szabályok megállapításáról szóló 796/2004 rendelet (57) preambulumbekezdésével, amely szerint a közvetlen kifizetések teljes összegeinek csökkentéseit és az azokból való kizárásokat az arányosság elvének figyelembevételével kell meghatározni. Ugyanis egyrészt ez lehetővé teszi a közvetlen kifizetések teljes összegének csökkentése és az azokból való kizárás rendszerének alapjául szolgáló azon cél elérését, amelyre a 73/2009 rendelet (3) preambulumbekezdése is emlékeztet, és amely nevezetesen a környezetre, az élelmiszer-biztonságra, az állategészségügyre és az állatok kíméletére, valamint a mezőgazdasági földterület jó mezőgazdasági és ökológiai állapotára vonatkozó alapvető előírásoknak a közös piacszervezés keretébe való beillesztése. Másrészről, mivel a feleket semmi sem akadályozza abban, hogy a mezőgazdasági földterületet átengedő szerződésbe pontosabb kikötéseket foglaljanak bele az e szerződésből eredő pénzügyi kockázatokat illetően, ideértve a mezőgazdasági támogatások összege esetleges csökkentésének vagy az azokból való esetleges kizárásnak a kockázatát is, valamint mivel a támogatás iránti kérelmet benyújtó termelő érdekeinek védelmét szolgáló polgári jogi eszközök igénybevétele akkor sem zárható ki, ha ilyen kikötést nem tesznek, ez nem lépi túl a kitűzött cél eléréséhez szükséges mértéket.

(vö. 32., 35., 37., 38., 40–42., 44. pont és a rendelkező rész)